S-435/2007

Mál þetta, sem dómtekið var 11. febrúar, er höfðað með tveimur ákærum sýslumannsins á Akureyri, hvorritveggju dagsettri 17. desember 2007, á hendur X. Fyrri ákæran er

„fyrir þjófnað, með því að hafa miðvikudaginn 16. ágúst 2006, stolið gallabuxum að verðmæti kr. 19.900,- úr versluninni Retro í verslunarmiðstöðinni Smáralind í Kópavogi.

Telst þetta varða við 1. mgr. 244. gr., sbr. 1. mgr. 20. gr. almennra hegningarlaga nr. 19, 1940.

Þess er krafist að ákærði verði dæmdur til refsingar.“

Síðari ákæran er

„fyrir umferðarlagabrot,

I.

Með því að hafa sunnudaginn 26. ágúst 2007, ekið bifreiðinni PM-256 norður Hringveg í Hörgárbyggð með allt að 136 kílómetra hraða miðað við klukkustund, eftir vegarkafla sunnan við Einarsstaði, en þar er leyfilegur hámarkshraði 90 kílómetrar og fyrir að hafa í umrætt sinn ekið án þess að hafa gild ökuréttindi en bráðabirgðaökuskírteini hennar rann út þann 2. júní 2007.

II.

Með því að hafa mánudaginn 1. október 2007, ekið bifreiðinni SE-322, austur Þingvallastræti á Akureyri, með allt að 84 kílómetra hraða miðað við klukkustund, eftir vegarkafla við Byggðaveg, en þar er leyfilegur hámarkshraði 50 kílómetrar, án gildra ökuréttinda en bráðabirgðaökuskírteini hennar rann úr gildi 2. júní 2007.

III.

Með því að hafa mánudaginn 26. október 2007, ekið bifreiðinni SE-322, norður Ólafsfjarðarveg með allt að 121 kílómetra hraða miðað við klukkustund, eftir vegarkafla norðan við Sauðanes, en þar er leyfilegur hámarkshraði 90 kílómetrar, án gildra ökuréttinda en bráðabirgðaskírteini hennar rann úr gildi þann 2. júní 2007.

IV.

Með því að hafa miðvikudaginn 31. október 2007, ekið bifreiðinni SE-322, suður Norðurlandsveg og Hörgárbraut á Akureyri, uns lögregla stöðvaði aksturinn við verslun BYKO, án gildra ökuréttinda en bráðabirgðaökuskírteini hennar féll úr gildi þann 2. júní 2007.

Telst þetta varða við 1. mgr. 37. gr., 2. mgr. 37. gr. og 1. mgr. 48. gr., sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar og sviptingar ökuleyfis skv. 2. mgr. 101. gr. laga nr. 50, 1987.“

Við þingfestingu málsins breytti ákæruvaldið ákærum sínum þannig, að í fyrri ákæru skyldi ákærða ákærð fyrir tilraun til sama þjófnaðar en ekki fyrir fullframið brot og síðari ákæru sinni breytti ákæruvaldið svo, að úr ákæruliðum II. og III. var felld ákæra fyrir akstur án ökuréttinda og fallið var frá ákærulið IV. Þá tók ákæruvaldið fram, að þar sem í refsikröfu ákæranna væri talað um ákærða, væri átt við ákærðu.

Málin voru sameinuð.

Við þingfestingu játaði ákærða skýlaust sök samkvæmt ákærum eins og þær stóðu eftir breytingar ákæruvalds. Með málið var farið skv. 125. gr. laga nr. 19/1991 um meðferð opinberra mála.

Með játningu ákærðu, sem ekki þykir ástæða til að draga í efa, er hún sönn að sök samkvæmt ákærum og hefur unnið sér til refsingar. Háttsemi ákærðu er í ákæru rétt færð til refsiákvæða.

Mál þetta var þingfest fyrir dóminum hinn 11. febrúar 2008. Í málinu liggur fyrir dómur Héraðsdóms Reykjaness, sem kveðinn var upp yfir ákærðu fyrr þann sama dag, þar sem ákærða var dæmd til 6 mánaða fangelsis fyrir þjófnað og fíkniefnalagabrot, en fullnustu 4 mánaða af refsingunni var frestað skilorðsbundið. Ber samkvæmt því að líta nú til 78. gr. sbr. 77. gr. almennra hegningarlaga við ákvörðun um refsingu. Fyrir utan áðurnefndan dóm Héraðsdóms Reykjaness er sakarferill ákærðu með þeim hætti að í nóvember 2004 var hún dæmd til greiðslu 20.000 króna sektar fyrir fíkniefnalagabrot; í ágúst 2006 gekkst hún undir lögreglustjórasátt sem fól í sér 28.000 króna sekt fyrir fíkniefnalagabrot og aðra sátt sem fól í sér 30.000 króna sekt fyrir umferðarlagabrot og þriggja mánaða sviptingu ökuréttinda; í marz 2007 var henni gerð 45.000 króna sekt með viðurlagaákvörðun fyrir fíkniefnalagabrot. Þá er þess að geta, að í júní árið 2005 var henni veitt skilorðsbundin frestun ákæru vegna þjófnaðar, en það mál var dæmt með í áðurnefndum dómi Héraðsdóms Reykjaness, hinn 11. febrúar.

Við ákvörðun um refsingu ákærðu nú, ber sem áður segir að horfa til 78. sbr. 77. gr. almennra hegningarlaga. Þá verður einnig horft til þess að allnokkuð er nú um liðið frá því ákærða framdi brot sitt samkvæmt fyrri ákæru, en það brot framdi hún í ágúst 2006 en ákæra var ekki gefin út á hendur henni fyrr en í desember 2007, án þess að ákærðu hafi verið kennt um þá töf. Þá greindi ákærða dóminum frá því, og sætti sú frásögn ekki andmælum ákæruvalds, að á þeim tíma sem liðinn er frá broti hennar, hefði orðið mikil breyting á hennar högum. Hún hefði verið í mikilli óreglu sem nú væri að baki og sagðist hún mjög iðrast brota sinna. Í áðurnefndum dómi Héraðsdóms Reykjaness, sem liggur frammi í málinu, kemur auk þess fram, að ákærða hefur í heilt ár verið í fastri vinnu við sjómennsku og voru í því máli lagðir fram launaseðlar er sýndu að ákærða hefði verið háseti á tveimur tilteknum skipum sem gerð eru út frá Húsavík. Þykir mega byggja á þessum upplýsingum um hagi ákærðu, við refsiákvörðun nú. Þegar á allt þetta er litið þykir mega ákveða að ákærðu verði í þessu máli ekki gerð refsing vegna fyrri ákærunnar.

Vegna þeirra umferðarlagabrota sem ákærða er nú sakfelld fyrir, skal hún greiða sekt að fjárhæð 140.000 krónur í ríkissjóð og komi 10 daga fangelsi í stað sektarinnar verði hún ekki greidd innan fjögurra vikna frá birtingu dómsins. Þegar ákærða framdi þau umferðarlagabrot sem um ræðir í ákæruliðum II. og III. í síðari ákæru mun hún hafa verið með svo kallað bráðabirgðaökuskírteini sbr. 2. mgr. 51. gr. umferðarlaga, en við brot samkvæmt ákærulið I í síðari ákæru var hún án ökuréttinda, en fyrra bráðabirgðaskírteini hennar var þá útrunnið. Brot samkvæmt þessum ákæruliðum varða alls 7 punktum í ökuferilsskrá sbr. reglugerð nr. 929/2006 um ökuferilsskrá og punktakerfi vegna umferðarlagabrota. Verður hún svipt ökurétti í þrjá mánuði, frá dómsbirtingu að telja.

Engan sakarkostnað leiddi af meðferð málsins.

Þ-kk-nf D-kk-nf kveður upp dóm þennan.

D Ó M S O R Ð :

Ákærða, X, greiði 140.000 króna sekt til ríkissjóðs en 10 daga fangelsi komi í stað sektarinnar verði hún ekki greidd innan fjögurra vikna frá birtingu dómsins.

Ákærða er svipt ökurétti í þrjá mánuði frá birtingu dómsins að telja.